A Bizottság a 2005/387/IB tanácsi határozat 8. cikkének (1) bekezdése szerint a kockázatértékelési jelentés átvételétől számított hat héten belül kezdeményezést nyújt be a Tanácshoz az új pszichoaktív anyagok ellenőrzési intézkedéseknek történő alávetéséről az Unió egészében, vagy jelentést terjeszt elő, amelyben megindokolja, miért nem tartja szükségesnek ilyen kezdeményezés benyújtását. A Bíróság C-317/13. és C-679/13. sz. egyesített ügyekben 2015. április 16-án hozott ítélete értelmében a 2005/387/IB tanácsi határozat 8. cikkének (1) bekezdésén alapuló jogi aktus elfogadása előtt konzultálni kell az Európai Parlamenttel.

Az új pszichoaktív anyagokra vonatkozó információcseréről, kockázatértékelésről és ellenőrzésről szóló 2005/387/IB tanácsi határozat háromlépcsős eljárást vezet be, amelynek nyomán az új pszichoaktív anyagok az egész Unióban ellenőrzési intézkedések alá vethetők.

tekintettel az Európai Parlament véleményére,

mivel:

(1)A Kábítószer és a Kábítószerfüggőség Európai Megfigyelőközpontjának (EMCDDA) kibővített tudományos bizottsága rendkívüli ülésén a 2005/387/IB határozat 6. cikke alapján kockázatértékelési jelentést készített az N-fenil-N-[1-(2-feniletil)piperidin-4-il]oxolán-2-karboxamid (tetrahidrofuranil-fentanil, THF‑F) új pszichoaktív anyagról, majd e jelentést 2017. november 14-én benyújtotta a Bizottságnak és a Tanácsnak.

(2)A tetrahidrofuranil-fentanil a szintetikus opioidok közé tartozik, és szerkezeti rokonságot mutat a fentanillal, amely a gyógyászatban széles körben – műtéti általános érzéstelenítéshez, valamint fájdalomcsillapításhoz – adjuvánsként alkalmazott, ellenőrzött anyag. A furanilfentanil telített származéka.

(3)A tetrahidrofuranil-fentanil legalább 2016 szeptembere óta jelen van az Európai Unióban, és egy tagállamban foglalták le, amely arról számolt be, hogy 2016-ban és 2017 első félévében 53 lefoglalásra került sor. Valószínűleg általában a tényleges előfordulásnál kisebb számú észlelésről születik bejelentés, mivel nem végeznek rutinszerű ellenőrzéseket az anyagra vonatkozóan. A lefoglalások alkalmával az anyagot elsősorban folyadék formájában azonosították, de kisebb mértékben por formájában is észlelték. Az észlelt mennyiségek viszonylag elenyészőek, amit mindamellett a fentanilokra jellemző nagy hatáserősséggel összefüggésben kell értékelni.

(4)14 halálesetet jelentettek egy tagállamból, ahol megerősítették a tetrahidrofuranil-fentanilnak való kitettséget. Az esetek többségében a tetrahidrofuranil-fentanillal együtt más kábítószereket is észleltek. Legalább 12 haláleset kapcsán megállapítást nyert, hogy a halált vagy maga a tetrahidrofuranil-fentanil idézte elő, vagy abban feltehetően szerepet játszott. Ezen túlmenően ugyanez a tagállam a tetrahidrofuranil-fentanilhoz köthető egyetlen nem halálos kimenetelű heveny mérgezést is jelentett. Valószínűleg a naloxon a tetrahidrofuranil-fentanil által okozott mérgezések ellenanyagaként működik. Valószínűleg a tényleges előfordulásnál kisebb számban észlelnek és jelentenek be mind nem halálos kimenetelű mérgezéseket, mind haláleseteket, mivel esetükben erre vonatkozóan nem végeznek rutinszerű ellenőrzéseket. A tetrahidrofuranil-fentanilnak való véletlenszerű kitettség potenciális kockázatot jelent a bűnüldözési, a sürgősségi, az orvosi és az igazságügyi laboratóriumi személyzetre, valamint a büntetés-végrehajtás és a postai szolgáltatások terén dolgozókra nézve.

(5)Nincs arra utaló információ, hogy a szervezett bűnözés szerepet játszik a tetrahidrofuranil-fentanil Unión belüli előállításában, terjesztésében (kereskedelmében) és kínálatában. A rendelkezésre álló adatok arra engednek következtetni, hogy a tetrahidrofuranil-fentanilt Kínában működő vegyipari vállalatok állítják elő, de a fentanilok előállításához szükséges kapacitás potenciálisan az Unión belül is létezik.

(6)A tetrahidrofuranil-fentanilt „kutatáshoz szükséges vegyi anyagként”, illetve tiltott opioidok „legális” helyettesítőjeként az interneten (a látható weben) értékesítik kis- és nagykereskedelmi mennyiségben, jellemzően folyadék (például felhasználásra kész orrspray) vagy por formájában. A lefoglalások során szerzett információk arra engednek következtetni, hogy a tetrahidrofuranil-fentanilt feltehetően az opioidok feketepiacán is értékesítik. A tetrahidrofuranil-fentanilt néha heroinként vagy heroinnal keverve értékesítik, vagy az igen keresett fájdalomcsillapítók és a benzodiazepin hamisítványainak előállítására használják. Emiatt a fogyasztók esetlegesen nincsenek tisztában azzal, hogy fentanilt használnak.

(7)A tetrahidrofuranil-fentanilnak nincs elismert humán, illetve állatgyógyászati felhasználása az Unióban és – úgy tűnik – máshol sem. Semmilyen jel nem utal arra, hogy a tetrahidrofuranil-fentanilt az analitikai célú referenciaanyagkénti alkalmazásán, valamint a tudományos kutatásokban való használatán kívül bármilyen egyéb célra felhasználnák.

(8)A kockázatértékelési jelentésből kiderül, hogy további kutatások révén a tetrahidrofuranil-fentanil kapcsán felmerült több olyan kérdés is megválaszolható lenne, amelyek arra vezethetők vissza, hogy nem állnak rendelkezésre adatok arról, hogy az anyag milyen kockázatokat rejt magában az egyének egészsége, a közegészségügy és a társadalom szempontjából. Ugyanakkor az anyag által jelentett egészségügyi és társadalmi kockázatokra vonatkozó rendelkezésre álló bizonyítékok és információk, továbbá a fentanillal és a furanilfentanillal mutatott hasonlóságok elegendő alapot szolgáltatnak ahhoz, hogy a tetrahidrofuranil-fentanilt az egész Unióban ellenőrzési intézkedéseknek vessék alá.

(9)A tetrahidrofuranil-fentanilt sem az Egyesült Nemzetek 1961. évi Egységes Kábítószer Egyezményében, sem az Egyesült Nemzetek pszichotrop anyagokról szóló, 1971. évi egyezményében nem vették ellenőrizendő anyagként jegyzékbe. Az Egyesült Nemzetek rendszere keretében az anyag jelenleg értékelés tárgyát képezi, és a WHO kábítószer-függőségi szakértői bizottsága a 2017. november 6–10-én Genfben tartott 39. ülésén elemezte az anyagot. Ez nem gátolja, hogy az Unió határozatot hozzon az anyag ellenőrzési intézkedéseknek való alávetésről.

(10)Mivel a tetrahidrofuranil-fentanilt öt tagállam a kábítószer-ellenőrzésre vonatkozó nemzeti jogszabályai alapján vonta ellenőrzés alá, öt tagállam pedig egyéb jogszabályi intézkedéseket alkalmaz a tetrahidrofuranil-fentanil ellenőrzésére, ha az említett anyagot az egész Unióban ellenőrzési intézkedéseknek vetnék alá, az segítene egyfelől elkerülni, hogy akadályok hátráltassák a határon átnyúló bűnüldözést és igazságügyi együttműködést, másfelől pedig védelmet nyújtana az anyag beszerezhetősége és fogyasztása által jelentett kockázatokkal szemben.

(11)A 2005/387/IB határozat végrehajtási hatásköröket ruház a Tanácsra annak érdekében, hogy uniós szinten gyors és szakértelmen alapuló válaszlépéseket lehessen tenni a tagállamok által észlelt és bejelentett új pszichoaktív anyagok megjelenésére azáltal, hogy az ilyen anyagokat az egész Unióban ellenőrzési intézkedéseknek veti alá. Mivel az ilyen végrehajtási hatáskörök gyakorlásához szükséges feltételek teljesültek, és az erre vonatkozó eljárást is lefolytatták, a Tanácsnak végrehajtási határozatot kell elfogadnia annak érdekében, hogy a tetrahidrofuranil-fentanilt ellenőrzési intézkedéseknek lehessen alávetni az egész Unióban.

(12)Dániára nézve a 2005/387/IB határozat kötelező, ezért részt vesz ennek a határozatnak az elfogadásában és alkalmazásában.

(13)Írországra nézve a 2005/387/IB határozat kötelező, ezért részt vesz ennek a határozatnak az elfogadásában és alkalmazásában.

(14)Az Egyesült Királyságra nézve a 2005/387/IB határozat nem kötelező, ezért nem vesz részt ennek a határozatnak az elfogadásában és alkalmazásában, az rá nézve nem kötelező és nem alkalmazandó,

ELFOGADTA EZT A HATÁROZATOT:

1. cikk

Az N-fenil-N-[1-(2-feniletil)piperidin-4-il]oxolán-2-karboxamid (tetrahidrofuranil-fentanil, THF-F) új pszichoaktív anyagot ellenőrzési intézkedéseknek kell alávetni az egész Unióban.

2. cikk